Priimtas valdovės gambitas

Priimtas valdovės gambitas – šachmatų debiutas, kurio ėjimai:

 1. d4 d5
 2. c4 dc

Tai nėra tikras gambitas, kadangi baltieji gali lengvai atsiimti pėstininką, o juodieji paprastai net nebando jo ginti. Nors ėjimu 2…dc juodieji užleidžia centrą baltiesiems, tačiau kol baltieji bandys atsiimti pėstininką, juodieji planuoja išvesti į centrą kitas figūras. Kai kurie tolesni juodųjų planai susiję su ėjimais …c5 arba …e5, bloginant baltųjų pėstininkų struktūrą ir tikintis panašaus endšpilio, tačiau baltieji gali tam ruoštis.

Tai yra trečias populiariausias atsakymas į valdovės gambitą po atmesto valdovės gambito ir slaviškosios gynybos.

Šis debiutas žinomas jau nuo XV amžiaus, tačiau daug šiuolaikinių idėjų atrado Vilhelmas Šteinicas.

 Tęsiniai 

Populiariausias priimto valdovės gambito tęsinys – 3. Žf3, dar neretai žaidžiami 3. e3 ir 3. e4

 3. Žf3 
Baltieji atideda planus susigrąžinti pėstininką, tačiau neleidžia juodiesiems smūgiuoti ėjimu …e5. Tolimesni planai susiję su ėjimais 4.e3 ir 5.Rxc4. Įprastas atsakymas – 3….Žf6, tačiau žinomas ir variantas 3….a6, kurį žaisdavo Aleksandras Aliochinas.

Pagrindinis priimto valdovės gambito tęsiniys yra 3…Žf6 4.e3.

Vietoj 4. e3 baltieji gali žaisti 4.Va4+ – Manheimo variantą. Juodieji išlygina žaidimą po 4…Žc6, todėl baltieji, ieškodami persvaros, šį variantą žaidžia gana retai, nors jį kartais naudodavo didmeistriai Michalas Krasenkovas ir Ulfas Andersonas.
Kitas galimas tęsinys 4.Žc3 veda į dviejų žirgų variantą, kuris jau yra tikras gambitas, nes juodieji gali išlaikyti pėstininką ant c4 po 4…a6 5.e4 b5. Tačiau baltieji gauna stiprų centrą ir žaidimas tampa labai komplikuotas, tačiau juodieji vietoj to gali žaisti 4…Žc6, 4…e6, 4…c6 ir pervesti pradžią į Čigorino gynybą, atmestą valdovės gambito Vienos variantą arba slaviškąją gynybą

Vis dėlto populiariausias atsakymas yra 4. e3, po kurio paprastai seka 4…e6. Vietoj šio ėjimo dar galima žaisti 4…Rg4 5.Rxc4 e6, tai paprastai veda į ramų žaidimą, bet baltieji gali komplikuoti padėtį bandydami išnaudoti susilpnėjusį valdovės sparną ir žaisdami 6. Vb3 Rxf3 7. gf Žd7. Juodieji aukoja pėstininką, tačiau suardo karaliaus sparno pėstininkus.

Po pagrindinių ėjimų 4. e3 e6 paprastai seka 5. Rxc4 c5 6.0-0. Alternatyva rokiruotei yra 6. Ve2 – Furmano variantas, pavadintas Semiono Furmano vardu. Varianto idėja – vėliau stumti e linijos pėstininką.

Po rokiruotės galimi tęsiniai 6…a6 (pagrindinis variantas) ir 6…cd (Šteinico variantas).

6…a6 ruošia ėjimą …b5, kuris išlygina žaidimą po pagrindinio tęsinio 7. Ve2. Šiuolaikiniai variantai yra susiję su ėjimu 7. Rb3 ir po 7…b5 galima žaisti. 8. a4. Žaisti iš karto 7. a4 taip pat galima, tačiau tada susilpnėja laukelis b4.

6…cd sudaro izoliuotą pėstininką baltiesiems po 7. ed, tačiau baltieji gauna stiprų centrą, geresnį figūrų išvystymą ir vėliau gali atakuoti.

 3. e4 
Šis variantas yra naujoviškas, agresyvesnis nei pagrindiniai variantai, tačiau juodieji gali ardyti centrą su 3…e5, 3…c5 arba 3…Žf6, galimas ir 3…Žc6 pervedant į Čigorino gynybą.

3…b5 bandant išlaikyti pėstininką yra retas ir neįprastas variantas, kurio niekad nenaudoja aukšto lygio žaidėjai. Manoma, kad po šio ėjimo labai susilpnėja juodųjų valdovės sparnas, centras, todėl baltieji gauna didelę kompensaciją.

 3. e3 
Šis variantas yra vienas seniausių priimto valdovės gambito variantų, jį žaidė daug žymių šachmatininkų, pvz., Anatolijus Karpovas. Dažniausiai žaidžiami variantai yra 3…e5 ir 3…e6. Pastarasis ėjimas perveda partiją į kitus valdovės gambito variantus.

3…e5 yra bandymas suardyti baltųjų centrą. Įprastas tęsinys yra 4. Rxc4 ed 5.ed.

Ėjimas 3…b5 yra klaida, po kurios juodieji sugadina savo padėtį. XVII a. buvo atrasti spąstai: po 4. a4 c6 5. ab cb?? ėjimas 6. Vf3 išnaudoja juodųjų atžvilgiu susilpnėjusią įstrižainę a8-h1 ir laimi figūrą.

Ėjimas 3…Re6 išlaiko pėstininką, tačiau baltieji gali žaisti 4. Že2 ir gauti kompensaciją. Galima ir atsiimti pėstininką žaidžiant 4. Ža3.

 Kiti variantai 
Be šių variantų dar galimi 3. Žc3 bei 3. Va4+.

3. Žc3 yra šiek tiek abejotinas ėjimas dėl atsakymų 3…e5 ir 3…a6, tačiau didmeistris Raymond Keene savo knygoje „An Opening Repertoire for White“ rekomenduoja būtent šį variantą.

3. Va4+ lengvai leidžia atsiimti pėstininką po 3…Žc6 4. Žf3, tačiau tada valdovė taps puldinėjimų objektu ir leims laimėti juodiesiems laiko, todėl šis variantas taip pat nedažnas.

Kategorija:Uždarieji šachmatų debiutai